ธปท.ส่งสัญญาณปรับดอกเบี้ยสู่ภาวะปกติ
ธปท.ส่งสัญญาณพร้อมปรับดอกเบี้ยขึ้นสู่ภาวะปกติต่อไป เพื่อให้ประชาชนมั่นใจว่าจะดูแลเงินเฟ้อได้ไม่ให้ไปกระทบต้นทุนระลอก 2 และ 3 ต่อ
28 ก.พ. 2554

ธปท.ส่งสัญญาณพร้อมปรับดอกเบี้ยขึ้นสู่ภาวะปกติต่อไป เพื่อให้ประชาชนมั่นใจว่าจะดูแลเงินเฟ้อได้ไม่ให้ไปกระทบต้นทุนระลอก 2 และ 3 ต่อ 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า ในสถานการณ์ที่ประชาชนมีการคาดการณ์ราคาสินค้า เงินเดือนรายได้สูงขึ้น ทำให้แรงกดดันเงินมีแนวโน้มสูงขึ้นต่อเนื่องเช่นนี้ ดังนั้นจึงจำเป็นต้องปรับดอกเบี้ยนโยบายขึ้นสู่ระดับปกติต่อไป เพื่อทำให้ประชาชนเชื่อมั่นว่าธปท.สามารถดูแลภาวะเงินเฟ้อได้ ประชาชนจะได้ไม่คาดการณ์เงินเฟ้อสูงจนส่งผลกระทบต่อเศรษฐกิจระลอกที่ 2 และ 3 ต่อไปอีก
"สถานการณ์เช่นนี้ ที่คนมีการการณ์เงินเฟ้อสูง ทิศทางดอกเบี้ยก็ยังน่าจะเป็นการปรับเข้าสู่ปกติต่อไปเพื่อจะได้ดูแลเงินเฟ้อ ทำให้ประชาชนมั่นใจว่าเราจะดูแลเงินเฟ้อได้ ให้ดอกเบี้ยอยู่ในระดับที่เหมาะสมกับการขยายตัวของเศรษฐกิจ"นายไพบูลย์กล่าว
อย่างไรก็ตาม ผลการพิจารณาดอกเบี้ยนโยบายในการประชุมคณะกรรมการนโยบายการเงิน (กนง.)จะอออมาอย่างไร จะปรับขึ้นอัตราเท่าไร ขึ้นอยู่กับผลการประชุมกนง.ในวันที่ 9 มี.ค.นี้ ซึ่งกนง.จะได้พิจารณาปัจจัยที่มีผลต่อเศรษฐกิจอย่างรอบครอบต่อไป